b'\n_START_ARTICLE_\nEsgl\xc3\xa9sia vella de Castellfollit de la Roca\n_START_SECTION_\nDescripci\xc3\xb3\n_START_PARAGRAPH_\nEs tracta d\'una antiga esgl\xc3\xa9sia parroquial situada al caire del cingle bas\xc3\xa0ltic. El seu origen \xc3\xa9s rom\xc3\xa0nic per\xc3\xb2 ha sofert nombroses modificacions a causa, primer, dels terratr\xc3\xa8mols del segle XV i, despr\xc3\xa9s, de les guerres. De la f\xc3\xa0brica primitiva conserva una finestra rom\xc3\xa0nica tardana en la paret de migdia i un gran nombre de carreus reutilitzats._NEWLINE_Llinda_NEWLINE_De grans dimensions (60 x 263 cm), est\xc3\xa0 situada a la porta d\'acc\xc3\xa9s._NEWLINE_Hi ha el seg\xc3\xbcent text inscrit: "SI DEUS. PRONOBIS. QVIS. CONTRANOS / 1698"_NEWLINE_Tamb\xc3\xa9 hi ha una creu en relleu per sobre de la llinda.\n_START_SECTION_\nHist\xc3\xb2ria\n_START_PARAGRAPH_\nLa primera vegada que es troba citada documentalment \xc3\xa9s a mitjans del segle XIV amb les paraules "ecclesia de Castrofollito suffraganea". Per tant no era l\'\xc3\xbanic edifici religi\xc3\xb3s de la vila: "capella castri sancti Salvatoris de Castrofollito in parrochia sancti Petri de Monteacuto". A Castellfollit hi havia dues esgl\xc3\xa9sies, una parroquial i l\'altra, del castell de Sant Salvador._NEWLINE_De tota manera, malgrat no existeixi documentaci\xc3\xb3 m\xc3\xa9s reculada, l\'esgl\xc3\xa9sia "vella" fou bastida a finals del segle XI o principis del XII. En el decurs del temps va alternant advocaci\xc3\xb3 entre Sant Salvador i la Trinitat. L\'any 1691 l\'esgl\xc3\xa9sia disposava dels seg\xc3\xbcents altars: Altar Major, altar de Nostra Senyora de la Pietat, el de Sant Joan Baptista, el de Sant Joan Evangelista, el de Sant Eloi, el de Nostra Senyora del Roser i el del Sant\xc3\xadssim. L\'any 1700 el bisbe Miquel Joan de Taberner troba l\'esgl\xc3\xa9sia molt destru\xc3\xafda pels soldats del rei de Fran\xc3\xa7a. L\'esgl\xc3\xa9sia de Sant Salvador es va mantenir en culte fins a l\'any 1936, data en qu\xc3\xa8 fou cremada, produint-se l\'esfondrament del sostre. Ha estat restaurada i es vol utilitzar com a museu.'